title: Talpa europaea
text: O topo común u europeu (scientificament Talpa europaea (LINNAEUS, 1758)), que tamién tiene atros nombres en aragonés como tabonero en Ribagorza y tobonero/toponero en Sobrarbe, ye un mamifero insectivoro clasificau en a orden d'os soricomorfos y a familia d'os talpidos.
  
  A especie se conoix más que más por vivir debaixo de tierra, en matriqueras profundas y intrincadas que construyen ellos mesmos y que se dicen topineras, y por tener una fisionomía adaptada a una forma de vida tan peculiar.
  
  Descripción 
  
  O topo ye un mamifero soricomorfo d'entre 12 y 20 centimetros de largaria, con una coda peluda de 3 cm más. O pelo ye negro, preto, fino, que chunto con un pellizo flexible le sirve pa arrocegar-se por adintro d'as topineras y a la vegada poder retacular sin fer-se estorbo.
  
  Tiene as zarpas debanteras adaptadas pa esgarrapar y tunelar a tierra. As mans son enormes, sin pelo, con cinco didos robustos chunius con a piel, entre os quals denguno ye oposable, y as unglas son recias y creixen contino. As patas debanteras que as aguantan son muit curtas, firmes, y s'articulan quasi de tot debaixo d'a piel; os codos son chiraus de forma que as zarpas siempre tienen a palma mirando ta dezaga, y os huembros son muit fuertes, con homoplatos firmes y debantaus a on que se refirma os musclos.
  
  A capeza ye gran, sin orellas vistables (pos no tiene pavellón auditivo externo) y uellos amagaus entre o pelo. Ye quasi ciego, anque tiene un tacto y un olfacto finismos que le sirven pa arribar dica a on que son as presas.
  
  Hermafroditismo 
  
  O topo europeu, de conchunta con atras especies d'o chenero Talpa, son os solos mamiferos en os que s'haiga descrito un hermafroditismo. Anque existen os masclos y son fértils, as fembras tienen tamién un teixiu testicular en l'aparato reproductor que no les sirve pa auto-fecundar-se pero sí produz grans cantidatz de testosterona en qualques fases d'o ciclo anyal.
  
  As fembras tienen una forma especial de gonadas que se diz ovotestis, y que no son ovarios ni testiclos propiament ditos. A parte femenina ye perfectament funcional, y en o periodo reproductor de l'anyada s'emplena d'ovocitos y libera hormonas femeninas como qualsiquier ovario de mamifero. Manimenos, sacando ixa temporada, a resta de l'anyada predomina o comportamiento masculino en as gonadas y o teixiu proto-testicular se desenvolica y libera testosterona en cantidatz parellanas a las d'un masclo. Os tubulos seminiferos son disfuncionals en as fembras, y as celulas de Sertoli tienen forma embrionaria, por o que no pueden fer espermatochenesi.
  
  Habitat 
  
  O topo europeu amenista suels profundos pa fer as topineras. Habita dende o livel d'a costa dica 2.000 mslm en o Pireneu. Se miran d'evitar os suels acidos, a on que no se troba ni tansas  lombrices que son a suya presa principal.
  
  No les fan goi os fenals ni os vivers, por a tierra grasa, a on que l'augua embadina os túnels, ni os suels secos, arenosos, cascallos u de mal excavar pa que s'aguanten as matriqueras. Son abundants en altarias meyas, entre os 1.000 y 1.500 metros sobre o livel d'a mar, en o suelo de praus y uebras de tierra medianament suelta y sazonosa, en os que i sían abundants as presas.
  
  Distribución 
  
  O topo europeu habita dende o sud d'Anglaterra dica os ríos Oby y Irtysh, en Siberia, y dende o sud de Suecia dica o norte d'Italia en Europa occidental.
  
  En a Peninsula Iberica se'n puede trobar en terrens que le sían favorables por tot en Catalunya, en Aragón y en Navarra y País Basco, pero en a baixant occidental d'o Sistema Iberico se fa poquet a poquet más escaso, con presencia documentada en as provincias de Soria y Burgos lo más ta ponient. En a Meseta norte y en as cordeleras que se troba más ta occident o suyo puesto l'ocupa o suyo parient Talpa occidentalis.
  
  Imáchens
  
  Referencias
  
  Se veiga tamién 
  
  Topo.
  Topinera.
  Topinal.
  Talpidae.
  Soricidae.
  
  Vinclos externos 
  
  Mamiferos presents en Aragón
  Talpa